Laaste resies vir jaar gehou | Netwerk24
Laaste resies vir jaar gehou
Stockcar-pret word weer hierdie naweek in Worcester verwag.Foto: Dean Davids
Mega Oval by Kleinplasie bied Sater­dag 7 Desember in samewerking met Breërivier-koeriers BK die jaarlikse Festive 500 Shootout aan.
Renjaers van oor die land sal aan dié laaste resies vir 2019 deelneem.
Die hoogtepunt vir die dag sal die hot rod-uitdaging wees waar daar talle pryse op die spel is.
Rudie Leeuloop Viljoen, Llewellyn Kotze, Pieter Swanepoel en Patrick de Wet sal hul ry moet ken teen gesoute jaers soos Festus Linstrom, Tertius van Tonder en Etienne Olivier.
"Al die klasse gaan soos gewoonlik deelneem wat beteken dat die toeskouers weer waarde vir hul geld sal kry. Met pouse gaan daar ook 'n skopfietswedren vir kinders onder ses aangebied word. Dit maak deel uit van die Toyrun vir Bok Radio se Hoop-program. Toeskouers word gevra om 'n speelding saam te bring ter ondersteuning van die projek," sê die organiseerder, JD van den Berg.
Die Paws for Santa-projek word ook afgesluit waar kos, komberse en speelgoed vir die plaaslike diere­welsyns­organisasies ingesamel word. Toeskouers en deelnemers word gevra om artikels vir diere en kinders saam te bring.
Die Festive 500 is die laaste byeenkoms vir 2019 en die bestuur wil graag alle jaers, toeskouers en borge bedank vir hulle volgehoue ondersteuning.
. Hekke open 11:00 en toegang beloop R80 vir volwassenes en R20 vir kinders onder 12. Daar sal kosstalletjies wees en toeskouers is welkom om braaiers, piekniekmandjies en verversings saam te neem.